A Bizottság határozata

(1990. február 9.)

a kísérleti és egyéb tudományos célokra felhasznált állatok védelmével foglalkozó tanácsadó Bizottság felállításáról

(90/67/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

mivel a kísérleti és egyéb tudományos célokra felhasznált állatok védelmére vonatkozó tagállami törvényi, rendeleti és közigazgatási rendelkezések közelítéséről szóló, 1986. november 24-i 86/609/EGK tanácsi irányelv [1] és különösen annak 22. cikkének (3) bekezdése előírja, hogy a Bizottság egy állandó tanácsadó bizottságot hozzon létre, amelyben a tagállamok képviseltetik magukat;

mivel az irányelv célja annak biztosítása, hogy ott, ahol az állatokat kísérleti vagy egyéb tudományos célokra használják, a védelmükre vonatkozó törvényi, rendeleti és közigazgatási rendelkezések a tagállamokban egymással összhangban legyenek annak érdekében, hogy – különösen a verseny torzítása, vagy a kereskedelem akadályozása révén – a közös piac kialakítására és működésére gyakorolt hatásokat elkerüljék;

mivel e cél eléréséhez az irányelv többek között kijelenti, hogy a kísérletek ismétlésének veszélyét el kell kerülni; mivel ezért az élő állatokon végzett kísérletek területén, a megfelelő információcsere kialakításában, a Bizottságot egy állandó tanácsadó bizottságnak kell segítenie;

mivel még általánosabban fogalmazva a Bizottság csak akkor lesz képes hatékonyan válaszolni az irányelv alkalmazása során felmerülő kérdésekre, ha olyan szakértők segítik, akik az állatkísérletek területére szakosodtak, és akik jelentős tapasztalattal rendelkeznek a tagállamok közigazgatási gyakorlatában és rendeleteiben;

mivel a bizottságnak jogi formát kell adni a Bizottság különböző részlegeiben a tanácsadói bizottságok vonatkozásában szerzett tapasztalatok alapján,

A KÖVETKEZŐKÉPPEN HATÁROZOTT:

1. cikk

A Bizottság mellé egy, a kísérleti és egyéb tudományos célokra használt állatok védelmével foglalkozó tanácsadó bizottságot (a továbbiakban: bizottság) hoznak létre.

2. cikk

A bizottság feladata a Bizottság segítése a 86/609/EGK irányelv 22. cikkének (3) bekezdésében előírt megfelelő információcsere szervezésében, továbbá a Bizottság segítése az ezen irányelv alkalmazásával kapcsolatban felmerült egyéb kérdésekben.

3. cikk

Minden tagállam a 86/609/EGK irányelv 6. cikkében említett, az irányelv rendelkezéseinek megfelelő végrehajtások igazolásáért felelős nemzeti hatóság két tisztviselőjével képviselteti magát a bizottságban. Azokban a tagállamokban, ahol egynél több hatóságot jelöltek ki erre a célra, a tagállam jelzi a Bizottságnak, hogy a hatóságok közül melyikből kell kiválasztani a két képviselőt.

A bizottság tagjainak jogában áll, hogy saját mérlegelésük alapján, bármikor kijelöljenek egy megfelelően képzett szakértőt a saját hatóságukon belül arra, hogy bármely adott ülésen a nevükben eljárjon.

4. cikk

A bizottság ülésein a Bizottság egy képviselője elnököl. A Bizottság ellátja a bizottság és annak munkacsoportjai titkársági szolgálatait is, továbbá szervezi azok munkáját.

5. cikk

A bizottság tagjainak hivatali ideje öt év. Kinevezésük megújítható. A hároméves időtartam lejáratakor a bizottság tagjai leváltásukig vagy hivatali idejük megújításáig hivatalban maradnak.

A tag megbízatása, lemondás, vagy halál esetén, továbbá az őt kinevező nemzeti hatóság kérésére is, az ötéves időszak lejárta előtt is megszűnhet. Ilyen esetekben, a hivatali idő fennmaradó részére – a Bizottsággal folytatott megfelelő konzultációt követően –, az érintett nemzeti hatóság helyettest jelöl ki.

A tagok tevékenységükért nem részesülnek díjazásban.

A tagok jegyzékét, a Bizottság tájékoztatási céllal az Európai Közösségek Hivatalos Lapjában közzéteszi .

6. cikk

A bizottság – feladatai ellátásának segítésére – munkacsoportokat hozhat létre.

A munkacsoportok, a bizottság által rájuk bízott kérdésekről, jelentéseket készítenek a bizottság számára.

7. cikk

Amennyiben a Bizottság összehívja, a bizottság és annak munkacsoportjai üléseit a Bizottság központjában, illetve bármely más helyszínen tartja.

A bizottság érintett szervezeti egységeinek képviselői részt vesznek a bizottság és munkacsoportjai ülésein. Az elnök és/vagy a Bizottság meghívhat bármely, a napirend valamely témájában különleges képesítéssel rendelkező személyt, hogy szakértői minőségben részt vegyen a bizottság, illetve a 6. cikkben említett munkacsoportok ülésein.

8. cikk

A bizottság és munkacsoportjai által tárgyalt kérdésekről nem szavaznak.

Amennyiben a kért tanácsot egyhangú jóváhagyással adja meg, a bizottság kialakítja közös következtetéseit.

Egyhangú jóváhagyás hiányában a megbeszélések során képviselt különböző álláspontokat jegyzőkönyvben rögzítik a Bizottság felelőssége mellett.

A Bizottság – amennyiben a bizottság, vagy munkacsoportjai véleményét kéri – határidőt tűzhet annak kinyilvánítására.

9. cikk

A Szerződés 214. cikke rendelkezéseinek sérelme nélkül, amenynyiben a Bizottság tájékoztatja a bizottság tagjait, hogy a kért vélemény, vagy a felmerült ügy bizalmas jellegű, a bizottság tagjai kötelesek a munkájuk vagy munkacsoportjainak működése során tudomásukra jutott információkat bizalmasan kezelni.

Ilyen esetekben csak a bizottság tagjai és a Bizottság szervezeti egységeinek képviselői vesznek részt az üléseken.

Kelt Brüsszelben, 1990. február 9-én.

a Bizottság részéről

Carlo Ripa Di Meana

a Bizottság tagja

[1] HL L 358., 1986.12.18., 1. o.

--------------------------------------------------